CELEX: 52017PC0166
Language: ro
Date: 2017-04-07
Title: Propunere de DECIZIE A CONSILIULUI de stabilire a poziției care urmează să fie adoptată, în numele Uniunii Europene, cu privire la propunerile de modificare a apendicelor la Convenția privind conservarea speciilor migratoare de animale sălbatice, cu ocazia celei de a douăsprezecea reuniuni a Conferinței părților

COMISIA EUROPEANĂ
            Bruxelles, 7.4.2017
            COM(2017) 166 final
            2017/0077(NLE)
            Propunere de
            DECIZIE A CONSILIULUI
            de stabilire a poziției care urmează să fie adoptată, în numele Uniunii Europene, cu privire la propunerile de modificare a apendicelor la Convenția privind conservarea speciilor migratoare de animale sălbatice, cu ocazia celei de a douăsprezecea reuniuni a Conferinței părților
            
               
         
         
            
               EXPUNERE DE MOTIVE
            
            
               1.CONTEXT
            
            
               •Temeiurile și obiectivele propunerii
            
            
               Convenția privind conservarea speciilor migratoare de animale sălbatice (cunoscută și sub denumirea de CMS sau Convenția de la Bonn) are drept obiectiv conservarea speciilor migratoare terestre, marine și aviare în toată aria lor de răspândire. Este vorba despre un tratat interguvernamental, încheiat sub egida Programului pentru mediu al Organizației Națiunilor Unite, care vizează conservarea florei și faunei sălbatice și a habitatelor la scară mondială. Uniunea Europeană este parte la CMS de la 1 noiembrie 1983
                  1
               .
            
            
               Speciile migratoare care trebuie conservate sunt enumerate în apendicele I (specii pe cale de dispariție) și II (specii care trebuie să facă obiectul unor acorduri) la convenție.
            
            
               Conferința părților reprezintă organismul de decizie al convenției, abilitat să evalueze starea de conservare a speciilor migratoare și, în consecință, să modifice apendicele I și II la convenție.
            
            
               În conformitate cu articolul XI din convenție, propunerile de modificare pot fi făcute de către oricare parte. Modificările aduse apendicelor intră în vigoare pentru toate părțile la nouăzeci de zile de la reuniunea Conferinței părților în cadrul căreia sunt adoptate, mai puțin pentru părțile care își exprimă rezerva în acest sens.
            
            
               A douăsprezecea reuniune a Conferinței părților la convenție va avea loc la Manila (Filipine) în perioada 22-28 octombrie 2017. Se propune ca Uniunea să înainteze, cu ocazia acestei reuniuni, o propunere de modificare a apendicelui II la convenție pentru a spori protecția a două specii de păsări, și anume Lanius excubitor excubitor și Lanius minor, în toată aria lor de răspândire, inclusiv în afara Uniunii, pe baza următoarelor considerații: (1) includerea acestor specii este justificată din punct de vedere științific; (2) includerea acestor specii este conformă cu legislația UE și (3) Uniunea s-a angajat să coopereze la nivel internațional pentru protejarea biodiversității. Prin urmare, Consiliul ar trebui să ia o decizie pentru a stabili poziția care urmează să fie adoptată în numele Uniunii, cu ocazia celei de a douăsprezecea reuniuni a Conferinței părților, cu privire la propunerile de modificare.
            
            
               Data-limită pentru prezentarea propunerilor de modificare, stabilită de secretariatul convenției în conformitate cu articolul XI alineatul (3), este 25 mai 2017.
            
            
               Înaintea celei de a douăsprezecea reuniuni a Conferinței părților, secretariatul convenției poate comunica propunerile înaintate de alte părți pentru modificarea apendicelor I și II la convenție, ceea ce ar necesita de asemenea o decizie prin care să se stabilească poziția care urmează să fie adoptată în numele Uniunii în legătură cu respectivele propuneri.
            
            
               •Coerența cu dispozițiile deja existente în domeniul de politică vizat
            
            
               Prezenta propunere nu necesită modificarea dreptului Uniunii, deoarece se referă la două specii care beneficiază deja de o protecție adecvată în temeiul dreptului Uniunii, și anume prin Directiva „Păsări”
                  2
               .
            
            
               •Coerența cu alte domenii de politică a Uniunii
            
            
               
                  Propunerea este compatibilă cu Al șaptelea program de acțiune pentru mediu
                     3
                   și cu Strategia UE în domeniul biodiversității pentru 2020
                     4
                  , în special cu obiectivul nr. 6: contribuția la evitarea pierderii biodiversității globale.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               
                  Propunerea este formulată în temeiul articolului 192 alineatul (1), coroborat cu articolul 218 alineatul (9) din TFUE.
               
            
            
               3.REZULTATE ALE EVALUĂRILOR EX POST, CONSULTĂRILOR PĂRȚILOR INTERESATE ȘI EVALUĂRII IMPACTULUI
            
            
               •Obținerea și utilizarea expertizei
            
         
         
            
               
                  Franța a prezentat spre examinare Grupului de experți pentru Directivele „Păsări” și „Habitate” proiectele de modificări efectuate în numele Uniunii și cuprinse în prezenta propunere. A urmat un schimb informal de opinii preliminare cu statele membre.
               
            
            
               4.IMPLICAȚII BUGETARE
            
            
               
                  Nu se aplică.
               
            
            
               5.ELEMENTE DIVERSE
            
            
               •Planurile de implementare și mecanismele de monitorizare, evaluare și raportare
            
            
               
                  Propunerea nu creează noi cerințe în materie de monitorizare sau raportare. Orice planificare și monitorizare a punerii în aplicare are loc în cadrul activităților periodice de planificare și de raportare desfășurate în temeiul convenției.
               
            
            
               2017/0077 (NLE)
            
            
               Propunere de
            
            
               DECIZIE A CONSILIULUI
            
            
               de stabilire a poziției care urmează să fie adoptată, în numele Uniunii Europene, cu privire la propunerile de modificare a apendicelor la Convenția privind conservarea speciilor migratoare de animale sălbatice, cu ocazia celei de a douăsprezecea reuniuni a Conferinței părților
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
            
            
               având în vedere propunerea Comisiei Europene,
            
            
               întrucât:
            
            
               (1)Ca parte la Convenția privind conservarea speciilor migratoare de animale sălbatice („Convenția”), astfel cum a fost aprobată prin Decizia 82/461/CEE a Consiliului
                  5
               , Uniunea poate propune modificări ale apendicelor la convenție în care sunt enumerate speciile care trebuie conservate.
            
            
               (2)Conferința părților reprezintă organismul de decizie al Convenției, iar printre competențele care îi sunt conferite se numără capacitatea de a evalua starea de conservare a speciilor migratoare și de a modifica în consecință apendicele I și II la convenție.
            
            
               (3)Includerea speciilor Lanius excubitor excubitor și Lanius minor în apendicele II apare ca fiind justificată din punct de vedere științific, în concordanță cu legislația Uniunii și cu angajamentul Uniunii de a coopera la nivel internațional pentru protejarea biodiversității.
            
            
               (4)Cu ocazia celei a douăsprezecea reuniuni a Conferinței părților la convenție, care va avea loc la Manila (Filipine) în perioada 22-28 octombrie 2017, Uniunea ar trebui să propună o modificare la apendicele II, pentru a include speciile Lanius excubitor excubitor și Lanius minor.
            
            
               (5)Respectivele propuneri vor fi comunicate secretariatului convenției,
            
            
               ADOPTĂ PREZENTA DECIZIE:
            
         
         
            
               Articolul 1
            
            
               Cu ocazia celei de a douăsprezecea reuniuni a Conferinței părților la Convenția privind conservarea speciilor migratoare de animale sălbatice, Comisia este autorizată să prezinte, în numele Uniunii, o propunere de modificare a apendicelui II la Convenție pentru a include speciile Lanius excubitor excubitor și Lanius minor.
            
            
               Comisia comunică respectivele propuneri secretariatului convenției.
            
            
               Articolul 2
            
            
               Prezenta decizie intră în vigoare la data adoptării.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  Decizia 82/461/CEE a Consiliului din 24 iunie 1982 privind încheierea Convenției privind conservarea speciilor migratoare de animale sălbatice, JO L 210, 24.6.1982, p. 10.
               
               
                  
                     (2)
                  Directiva 79/409/CEE a Consiliului din 2 aprilie 1979 privind conservarea păsărilor sălbatice, JO L 103, 25.4.1979, p. 1.
               
               
                  
                     (3)
                  Decizia nr. 1386/2013/UE a Parlamentului European și a Consiliului din 20 noiembrie 2013 privind un Program general al Uniunii de acțiune pentru mediu până în 2020 „O viață bună, în limitele planetei noastre”, JO L 354, 28.12.2013, p. 171.
               
               
                  
                     (4)
                  COM(2011) 244 final, „Asigurarea noastră de viață, capitalul nostru natural: o strategie a UE în domeniul biodiversității pentru 2020”. 
               
               
                  
                     (5)
                  Decizia 82/461/CEE a Consiliului din 24 iunie 1982 privind încheierea Convenției privind conservarea speciilor migratoare de animale sălbatice (JO L 210, 24.6.1982, p. 10).